અને આજ-કાલ તો લગ્નના સત્કાર સમારંભની પેઠે અમુક સાધન-સંપન્ન લોકો તો બેસણાંની વીડિયો પણ ઉતારે છે, અને બાપુજીના બેસણામાં કોણ કોણ નહોતું આવ્યું એની નોંધ રાખે છે, અને વખત આવ્યે સંભળાવી પણ દે છે કે બૉસ, ફાધરના બેસણામાં તમે દેખાયા જ નહીં ! મેં તો ત્રણ ત્રણ વખત વીડિયોમાં તમને શોધ્યા પણ તમે ન જડ્યા ! મને હતું કે ભાસ્કરભાઈને તો બાપુજીએ કપરા સમયમાં ઘણી મદદ કરેલી, શૅરબજારમાં તમે હાથ ઊંચા કરી દેવાની તૈયારીમાં હતા ત્યારે બાપુજીએ તમને કેવા સંભાળી લીધેલા ! પણ આ બધી તો સમય સમયની વાત છે. તમે બેસણામાં ન આવ્યા એનું માઠું લગાડું એવો નાદાન હું નથી, પણ આવું થાય ત્યારે હ્રદયમાં થોડો ચચરાટ થાય ખરો. એવો વિચાર પણ ઘડીભર આવી જાય કે ખરો કે માણસને ઓળખવામાં બાપુજી થાય ખાઈ ગયા, બીજું શું !